Ընդհանուր առմամբ, պատրիարքական ընտրութեան խնդիրը երէկուան իրադարձութիւններով թեւակոխած է նոր հարթութիւն մը։ Այս փուլէն վերջ, հարցի բոլոր կողմերուն տեսակէտէ ընտրութեան յապաղեցումը պիտի նշանակէ ինքնասպանութիւն։ Այսօր Տ. Արամ Արք. Աթէշեանի եւ Տ. Սահակ Եպսկ. Մաշալեանի միջեւ գոյացած համերաշխութիւնը կը նշանակէ նաեւ համաձայնութիւն՝ հանրաքուէէն վերջ անյապաղ ընտրութեան ձեռնարկելու համար։ Թէ՛ եկեղեցականներուն եւ թէ վարչայիններուն տեսակէտէ յառաջիկայ շրջանը կ՚ենթադրէ լուրջ պատասխանատուութիւն։ Նախընտրական պատրաստութիւնները յառաջ պէտք է տարուին կատարելապաշտ մօտեցումով։ Վերջերս յաճախ կը բարձրաձայնուի էական հարց մը. մեր ընտրողներու ցուցակներուն արդիականացումն ու կատարելագործումը։ Սա ո՛չ միայն պատրաստութիւն մը պիտի ըլլայ, այլ աստիճանաբար պիտի վերածուի նախադրեալի մը՝ յառաջիկային մեր համայնքէն ներս վարչական կայունութեան երաշխաւորման տեսակէտէ։